

a-na Pu-s^u-ke-en6

qi2-bi-ma um-ma Hu-sa3-ru-um=ma

2 GU2 11 ma-na

AN.NA ku-nu-ku 40 ku-ta-nu

5 qa2-dum li-wi-tim

2 ANS^E.HI.A s,a-la2-mu

17 ma-na AN.NA qa2-tim

mi3-ma a-nim S^u-ku-bu-um

DUMU A-li-li

10 i-ra-di2-a-kum ki-ma

u2-nu-tum i-na E2.GAL.lim

ur-da-ni u4-ma-gal

S^u-Ku-bu-um la2 i-sa3-hu=ur

a-na Bu-ru-us^-ha-tim

15 a-s,e2-er s^a ki-ma

ku-a-ti2 u3 A-s^ur3-DU10

DUMU A-la2-hi-im lu-qu2-ti2

S^u-Ku-bu-um lu-s^e2-ri-ib=ma

lu-qu2-ti2 ba-ti2-iq

20 u3 wa-tu3-ur a-na

i-ta-at,-lim li-di2=nu

na-hi-id-ma a-na

DAM.QAR la2 u2-s^u-ru

S^u-Ku-bu-um is^-ti2-s^u-nu

25 li-zi-iz-ma a-na

KU3.BABBAR lu-qu2-ti lu-ta-i=ru

a-bi a-ta!

be-li2 a-ta a-la2-nu-ka3

a-ba-am u2-la2 i-s^u

30 a-na te2-er-ti2-a

i-hi-id-ma KU3.BABBAR

a-na DUMU um-mi3-a-nim

pi2-qi2-id-ma S^u-Ku-bu-am KI KU3.BABBAR

t,ur4-dam i-s,e2-er S^u-Ku-bi-im en6-ka3

li-li-ik